**Likumprojekta “Grozījumi Patērētāju tiesību aizsardzības likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Patērētāju tiesību aizsardzības likumā” (turpmāk - Likumprojekts) paredz papildināt Patērētāju tiesību aizsardzības likumu (turpmāk – PTAL), nosakot Patērētāju tiesību aizsardzības centram (turpmāk – PTAC) papildus tiesības izmeklēt un novērst pārkāpumus patērētāju kolektīvo interešu uzraudzības jomā.Paredzēts, ka projekts stājas spēkā 2020.gada 17.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts izstrādāts, lai nodrošinātu *Eiropas Parlamenta un Padomes 2017. gada 12. decembra Regulas (ES) 2017/2394 par sadarbību starp valstu iestādēm, kas atbild par tiesību aktu izpildi patērētāju tiesību aizsardzības jomā, un ar ko atceļ Regulu (EK) Nr. 2006/2004* (turpmāk – Regula Nr.2017/2394) noteikto prasību izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2018.gada 16.janvārī stājās spēkā Regula Nr.2017/2394, kas paredz piešķirt papildus pilnvaras iestādēm, kurām ir kompetence patērētāju kolektīvo interešu uzraudzības jomā, kā arī nosaka pārrobežu sadarbības mehānismus starp šīm iestādēm. Eiropas Komisija izstrādāja Regulu Nr.2017/2394, ņemot vērā, ka pašlaik esošais sadarbības mehānisms nav pietiekams, lai nodrošinātu efektīvu patērētāju tiesību aizsardzību. Regula Nr.2017/2394 nosaka, ka dalībvalstis norīko kompetentās iestādes, kas ir atbildīgas par šīs regulas piemērošanu un tās pielikumā uzskaitīto Eiropas Savienības tiesību aktu izpildi. Dalībvalstīm ir jānodrošina kompetentajām iestādēm Regulas Nr.2017/2394 9.pantā izklāstītās minimālās izmeklēšanas un izpildes pilnvaras patērētāju kolektīvo interešu uzraudzības jomā.Šobrīd nacionālie tiesību akti paredz mazāku tiesību apjomu kompetentajām iestādēm nekā noteikts Regulā Nr.2017/2394. Piemēram, šīm iestādēm nav tiesību piekļūt datu plūsmām tiešsaistes vidē, finanšu plūsmu un banku kontu informācijai, kā arī ierobežot tiešsaistes saskarnes. Līdz ar to Likumprojekts izstrādāts ar mērķi nodrošināt Regulas Nr.2017/2394 prasības nacionālajā tiesību sistēmā un attiecīgi paplašināt kompetento iestāžu pilnvaras izmeklēt un novērst pārkāpumus, kas skar patērētāju kolektīvās intereses, tostarp arī lietās par negodīgu komercpraksi. Likumprojektā paredzētās tiesības piemērojamas gan Latvijas tirgū izdarītu, gan pārrobežu pārkāpumu gadījumos.Likumprojekts nosaka, ka patērētāju kolektīvo interešu uzraudzību veiks PTAC. Citas iestādes Latvijā, kuras ir kompetentas par Regulas Nr.2017/2394 pielikumā uzskaitītajiem Eiropas Savienības tiesību aktiem, ir Veselības inspekcija, Pārtikas un veterinārais dienests, Konkurences padome, Datu valsts inspekcija, Finanšu un kapitāla tirgus komisija, Nacionālā elektronisko plašsaziņas līdzekļu padome, Valsts sabiedrība ar ierobežotu atbildību “Autotransporta direkcija”. Minētās iestādes īstenos Regulas Nr.2017/2394 pielikumā uzskaitīto Eiropas Savienības tiesību aktu izpildi esošo pilnvaru ietvaros, nepieciešamības gadījumā sadarbojoties ar PTAC. Likumprojekts paredz atsevišķus tehniskus grozījumus saistībā ar patērētāju strīdu risināšanu un izpildi, lai nodrošinātu efektīvāku procesu. Likumprojekts novērš nepieciešamību patērētājiem atkārtoti vērsties PTAC pēc palīdzības vai strīda risināšanas Patērētāju strīdu risināšanas komisijā, kā arī novērš nepieciešamību atkārtoti sūtīt patērētāju iesniegumus komersantiem, ja patērētājs vēršas Komisijā, bet iepriekš jau palīdzības sniegšanas ietvaros ir saņemts komersanta atteikums. Likumprojekts paredz vienotu termiņu iesnieguma izskatīšanai arī strīda gadījumā. Likumprojekts nodrošina pārdevēju un pakalpojuma sniedzēju tiesības sniegt pamatotu viedokli par preces vai lietas atbilstību, uzliekot pienākumu patērētājam preci uzrādīt vai nodot. Likumprojekts novērš nepieciešamību sasaukt Komisijas sēdi lietas izbeigšanai, ja pirms tās ir rasts strīda risinājums. Likumprojekts paredz plašākas tiesības Komisijai lemt par alternatīviem risinājumiem, kā arī ekspertīzes izdevumu atlīdzināšanu. Likumprojekts nosaka galējo termiņu naudas atmaksai par neizpildītu līgumu līdz 14 dienām, līdzīgi kā atteikuma tiesību izmantošanas gadījumā.Tā kā dalībvalstu iestādes un Eiropas Komisija ne vienmēr savlaicīgi konstatē pārrobežu patērētāju kolektīvo interešu pārkāpumus, būtiska ir efektīva komunikācijas mehānisma izveide ar nevalstiskajām organizācijām un to iesaiste patērētāju tiesību uzraudzībā. Tādēļ Likumprojektā paredzēts, ka PTAC var piešķirt biedrībām tiesības informēt (izdot “ārējos brīdinājumus”) par pārkāpumiem, kas skar patērētāju kolektīvās intereses, Eiropas Komisiju un iestādes, kuras ir kompetentas par Regulas Nr.2017/2394 pielikumā uzskaitītajiem Eiropas Savienības tiesību aktiem. Informēšana notiks elektroniski nosūtītu paziņojumu veidā par esošiem vai iespējamiem pārkāpumiem, kas skar patērētāju kolektīvās intereses, kopā ar to aprakstu. Biedrības varēs informēt Eiropas Komisiju un minētās kompetentās iestādes uz aizdomu pamata, tomēr biedrībām būs jāatsauc informācija, ja pēc iestāžu veiktās pārbaudes tiks konstatēts, ka pārkāpums, kas skar patērētāju kolektīvās intereses, nav noticis.PTAC, vienojoties ar konkrēto biedrību, varēs piešķirt tiesības informēt Eiropas Komisiju, ja konkrētā biedrība atbilst šādiem kritērijiem:* Biedrībai ir zināšanas patērētāju kolektīvo interešu aizsardzības jomā;
* Biedrībai ir pieredze sadarbībā ar PTAC vai citu iestādi, kura ir kompetenta par Regulas Nr.2017/2394 pielikumā uzskaitītajiem Eiropas Savienības tiesība aktiem.

PTAC informēs Eiropas Komisiju par minēto tiesību piešķiršanu konkrētajai biedrībai. Eiropas Komisija tehniski nodrošinās, ka konkrētā biedrība iegūst pielaidi Eiropas Komisijas speciāli izveidotajam digitālajam rīkam (*CPC IT tool*), ko saziņai izmanto dalībvalstu iestādes, kurām ir kompetence patērētāju kolektīvo interešu uzraudzības jomā. Biedrības, kam piešķirtas tiesības informēt Eiropas Komisiju, nosūtīs vai atsauks informāciju, izmantojot minēto digitālo rīku.Likumprojekts paredz noteikt PTAC tiesības izmeklēt pārkāpumus, kas skar patērētāju kolektīvās intereses:* Pieprasīt un saņemt visu lietas būtības noskaidrošanai nepieciešamo informāciju, tostarp, arī veicot uzraudzību tiešsaistē. Ja ražotājs, pārdevējs vai pakalpojuma sniedzējs, kura darbības vai rīcības atbilstību patērētāju kolektīvajām interesēm PTAC izvērtē, nesniedz pieprasīto informāciju vai sniedz to nepilnīgi, PTAC ir tiesības uzskatīt, ka tas nevar pamatot savas rīcības atbilstību.
* Pieprasīt un saņemt informāciju no elektronisko sakaru komersantiem, informācijas sabiedrības pakalpojumu sniedzējiem par datu plūsmām, lai noskaidrotu tajās iesaistīto personu identitāti un tiešsaistes saskarņu īpašniekus, kā arī pieprasīt un saņemt informāciju no augstākā līmeņa domēna reģistra uzturētāja un domēna vārdu reģistratūrām par domēna vārda lietotāju un domēna reģistrācijas līgumu. Informācijas sniegšanai par tiešsaistes saskarnēm no elektronisko sakaru komersantiem, informācijas sabiedrības pakalpojumu sniedzējiem, informāciju no augstākā līmeņa domēna reģistra uzturētāja un domēna vārdu reģistratūrām ir atšķirīgs tehniskais risinājums, atkarībā no subjekta un pieprasītās informācijas. Līdz ar to būs nepieciešams izstrādāt Ministru kabineta noteikumus, kas detalizē šo tiesību piemērošanas kārtību.
* Pieprasīt un saņemt informāciju no kontu reģistra. Līdz ar to būs nepieciešams veikt grozījumus Kontu reģistra likumā un Ministru kabineta 2017. gada 28. marta noteikumos Nr. 186 “Kārtība, kādā kredītiestāde, krājaizdevu sabiedrība un maksājumu pakalpojumu sniedzējs sniedz informāciju kontu reģistram un kontu reģistra informācijas lietotāji saņem kontu reģistra informāciju”, nosakot pieprasītās informācijas mērķi un apjomu.
* Veikt pārbaudes pirkumus vai pasūtījumus, neatklājot informāciju vai izmantot līdzekļus, kas nodrošina informācijas neatklāšanu, par pārbaudes faktu vai pārbaudes veicēja identitāti, kā arī izmantojot citu pārbaudes veicēja identitāti.

Likumprojekts paredz noteikt PTAC tiesības **ar tiesas (tiesneša) atļauju** veikt šādas procesuālās izmeklēšanas darbības (turpmāk – procesuālās darbības):* Policijas klātbūtnē veikt piespiedu iekļūšanu ražotāju, pārdevēju, pakalpojumu sniedzēju vai citu personu privātīpašumā, kā arī piekļūt telpām, mantām, dokumentiem un citai informācijai. Šo darbību ietvaros Valsts policija sniegs atbalstu PTAC, nodrošinot sabiedrisko kārtību, tomēr Valsts policija neveiks procesuālās darbības administratīvās lietas ietvaros.
* Pieprasīt maksājumu pakalpojumu sniedzēju rīcībā esošās neizpaužamās ziņas, lai noskaidrotu finanšu plūsmās iesaistīto personu identitāti vai maksājumu kontu informāciju. Maksājumu pakalpojumu sniedzēji ietver gan kredītiestādes, gan citus pakalpojumu sniedzējus, kas nodrošina finanšu plūsmas. Līdz ar to būs nepieciešams veikt grozījumus Kredītiestāžu likumā un Maksājumu pakalpojumu un elektroniskās naudas likumā (turpmāk – MPENL), nosakot kredītiestādēm un maksājumu pakalpojumu sniedzējiem pienākumu sniegt neizpaužamās ziņas PTAC.

Procesuālās darbības notiks administratīvo lietu ietvaros un tikai ārkārtas gadījumos, nevis ikdienas uzraudzībā. Procesuālās darbības tiks veiktas, ja PTAC rīcībā ir nonākusi informācija, kas liecina par noteiktā pārkāpuma, kas skar patērētāju kolektīvās intereses, pazīmēm, un šīm iestādēm ir pamatotas aizdomas, ka objektīva pārbaude un pierādījumu iegūšana ierosinātās lietas izmeklēšanā ar citām izmeklēšanas darbībām nav iespējama vai ir vismaz apdraudēta.Izmeklēšanas ietvaros, tostarp, procesuālo darbību ietvaros iegūtās informācijas un datu aizsardzība tiks nodrošināta saskaņā ar *Eiropas Parlamenta un Padomes 2016. gada 27. aprīļa regulu (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK*. Jau šobrīd PTAC nodrošina juridisko un fizisko personu datu apstrādi un aizsardzību atbilstoši iekšējo un ārējo normatīvo aktu prasībām, realizējot drošības pasākumus, lai nepieļautu nesankcionētu piekļuvi personas datiem, to izpaušanu vai citu prettiesisku personu datu izmantošanu. Satversmes 96.pants nosaka, ka ikvienam ir tiesības uz privātās dzīves, mājokļa un korespondences neaizskaramību. Līdz ar to pret ražotājiem, pārdevējiem vai pakalpojumu sniedzējiem piemērotās procesuālās darbības – piespiedu iekļūšana privātīpašumā vai maksājumu pakalpojumu sniedzēju rīcībā esošo neizpaužamo ziņu iegūšana – ir uzskatāmas par Satversmē noteikto pamattiesību ierobežojumu. Ražotājs, pārdevējs vai pakalpojuma sniedzējs var būt ne tikai fiziskā persona, bet arī juridiskā persona. Kā atzinusi Satversmes tiesa, Satversmē noteikto pamattiesību subjekts var būt gan fiziskā, gan juridiskā persona (*sk. Satversmes tiesas 2002.gada 11.novembra lēmuma par tiesvedības izbeigšanu lietā Nr.2002-07-01 1.punktu*). Augstākā tiesa ir secinājusi, ka juridiskajai personai piemīt Satversmē garantētās cilvēktiesības tiktāl, ciktāl uz juridisku personu tās var attiecināt. Līdz ar to arī privāto tiesību juridiskā persona var būt par Satversmes 96.panta subjektu (*sk. Augstākās tiesas Senāta Administratīvo lietu departamenta 2013.gada 5.aprīļa lēmuma lietā Nr.670058712 7.punktu*).Satversmes 116.pants nosaka, ka Satversmes 96.pantā noteiktās tiesības var ierobežot likumā paredzētajos gadījumos, lai aizsargātu citu cilvēku tiesības, demokrātisko valsts iekārtu, sabiedrības drošību, labklājību un tikumību. Attiecīgi pamattiesību ierobežojumu var noteikt tikai tad, ja ar to tiek sasniegts kāds no Satversmes 116.pantā minētajiem leģitīmajiem mērķiem. Līdz ar to procesuālajām darbībām ir jākalpo leģitīma mērķa sasniegšanai.Procesuālās darbības tiks veiktas, lai atklātu, vai ir noticis vai notiek patērētāju kolektīvo interešu pārkāpums. Tātad procesuālo darbību leģitīms mērķis ir patērētāju kolektīvo interešu aizsardzība, proti, citu cilvēku tiesību aizsardzība. Patērētāju tiesību pārkāpumi ne vienmēr skar tikai vienu patērētāju. Viens un tas pats pārkāpums var ietekmēt arī patērētāju grupu. Pārkāpums, kas skar patērētāju kolektīvās intereses, var radīt būtisku tiesību aizskārumu jebkurai personai (patērētājam), kas ir iegādājusies vai varētu iegādāties vai izmantot konkrētu preci vai pakalpojumu. Līdz ar to tiesības veikt procesuālās darbības kalpos mērķim aizsargāt plašas sabiedrības tiesības un intereses.Bieži vien izmeklēšanas ietvaros būtiski ir ātri iegūt informāciju, lai varētu savlaicīgi izbeigt pret patērētājiem vērstus pārkāpumus. Izmeklēšana bez procesuālo darbību veikšanas ir saudzīgāks līdzeklis, taču šāda izmeklēšana ir atkarīga no tā, vai iespējamie pārkāpēji vēlētos sniegt iestādei patiesu un pilnīgu informāciju. Pastāv gadījumi, kad ražotāja, pārdevēja vai pakalpojuma sniedzēja rīcība, bezdarbība vai radītie apstākļi apgrūtina vai novilcina izmeklēšanu. Šādos gadījumos iestāde nevar savlaicīgi veikt nepieciešamos pasākumus patērētāju aizsardzībai. Ja pārkāpums, kas skar patērētāju kolektīvās intereses, netiek laikus izbeigts, sabiedrības daļa, ko šis pārkāpums skars, var pieaugt. Līdz ar to, procesuālo darbību veikšana ir attaisnojama, lai pasargātu vēl lielāku sabiedrības daļu no pārkāpuma, kas skar patērētāju kolektīvās intereses. Samērīguma princips nosaka, ka tad, ja publiskā vara ierobežo personas tiesības, ir jāievēro saprātīgs līdzsvars starp personas un valsts vai sabiedrības interesēm. Likumprojektā paredzēts, ka tiesības veikt procesuālās darbības var īstenot tikai ar tiesas (tiesneša) lēmumu, tādējādi nodrošinot tiesas kontroli pār šādu pilnvaru piemērošanu un aizsardzību pret pilnvaru patvaļīgu izmantošanu. Lai nodrošinātu vienveidīgu tiesu kontroles mehānismu pār procesuālo darbību piemērošanu, atbilstoši Likumprojektam PTAC iesniegs pieprasījumus par atļauju veikt procesuālās darbības Rīgas pilsētas Vidzemes priekšpilsētas tiesai. Šobrīd šādu praksi jau īsteno Konkurences padome un Finanšu un kapitāla tirgus komisija. Likumprojekts paredz noteikt PTAC šādas tiesības gadījumos, kad ir konstatēts pārkāpums, kas skar patērētāju kolektīvās intereses:* Ierosināt ražotājam, pārdevējam vai pakalpojuma sniedzējam noteiktā termiņā nodrošināt tā darbības vai rīcības atbilstību normatīvo aktu prasībām.
* Ierosināt, lai ražotājs, pārdevējs vai pakalpojuma sniedzējs noteiktā termiņā rakstveidā apņemas izbeigt izdarīto pārkāpumu.
* Pieņemt saistošu lēmumu.
* Uzdod ierobežot tiešsaistes saskarnes un tajās izvietotā satura pieejamību, tostarp, arī pagaidu noregulējuma veidā. Lēmuma adresāti, kas izpilda PTAC lēmumu attiecībā uz tiešsaistes saskarnēm, nav atbildīgi par izpildes rezultātā trešajām personām radītajiem zaudējumiem.

Likumprojektā izmantotais jēdziens tiešsaistes saskarne atbilstoši Regulas Nr.2017/2394 1.panta 15.punktam ir jebkura programmatūra, tostarp tīmekļa vietne, tīmekļa vietnes daļa vai lietotne, ko uztur tirgotājs vai kas tiek uzturēta tirgotāja vārdā un kas tiek izmantota kā līdzeklis, lai patērētājiem sniegtu piekļuvi tirgotāja precēm vai pakalpojumiem. Tiešsaistes saskarņu ierobežošanu var veikt dažādi subjekti  atbilstoši to darbības jomai un tehniskajām iespējām: 1. Elektronisko sakaru komersanti var ierobežot piekļuvi tiešsaistes saskarnei elektronisko sakaru tīklā vai pārvirzīt lietotāju uz citu tiešsaistes saskarni;
2. Augstākā līmeņa domēna uzturētājs vai domēna vārdu reģistratūras var atslēgt domēna vārdu, liegt nodot domēna vārda lietošanas tiesības vai nodot šīs tiesības citai personai;
3. Informācijas sabiedrības pakalpojumu sniedzēji var izņemt saturu no tiešsaistes saskarnes, ierobežot piekļuvi tai tiešsaistes vidē, vai pārtraukt mitināšanas pakalpojumu nodrošināšanu.

Ņemot vērā, ka jānosaka kārtība, kādā PTAC uzdod minētajiem subjektiem ierobežot tiešsaistes saskarnes, nepieciešams izstrādāt Ministru kabineta noteikumus. Ministru kabineta noteikumos būtu jāparedz informācijas pieprasījuma forma, lēmuma forma, to nosūtīšanas veids, informācijas sniegšanas vai lēmuma izpildes veids un termiņš, kā arī lēmuma darbības termiņš un lēmuma atcelšanas kārtība.Paredzēts, ka Likumprojekts stājas spēkā līdz ar Regulas Nr.2017/2394 piemērošanas sākuma datumu – 2020.gada 17.janvāri. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Patērētāju tiesību aizsardzības centrs. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1.Patērētāji (~ 500 miljonu patērētāju Eiropas Savienībā).2.Ražotāji, pārdevēji un pakalpojumu sniedzēji.3.Elektronisko sakaru komersanti (Sabiedrisko pakalpojumu regulēšanas komisijas reģistrā ir reģistrēti 269 elektronisko sakaru komersanti, 177 no tiem sniedz interneta piekļuves pakalpojumus).4.Informācijas sabiedrības pakalpojumu sniedzēji.5.Augstākā līmeņa domēna “.lv” reģistra uzturētājs (1) un citu Eiropas Savienības dalībvalstu augstākā līmeņa domēnu reģistra uzturētāji.6.Domēna vārdu reģistratūras (154 reģistratūras, kas ir Augstākā līmeņa domēna “.lv” reģistra turētāja sadarbības partneri).7.Kredītiestādes (Pēc Finanšu un kapitāla tirgus komisijas informācijas, 14 bankas un 3 ārvalstu finanšu institūciju pārstāvniecības).8. Maksājumu pakalpojumu sniedzēju un elektroniskās naudas iestādes (Latvijas Maksājumu pakalpojumu un elektroniskās naudas iestāžu asociācijā ir 14 biedru). |
| 2. | Tiesiskā regulējuma ietekme uz tautsaimniecību un administratīvo slogu | Precīza tiesiskā regulējuma ietekme uz tautsaimniecību nav nosakāma, jo nav precīzi zināms ierosinātu administratīvo lietu skaits, patērētāju kolektīvo interešu iestāžu izvēlētie izmeklēšanas un pārkāpumu novēršanas līdzekļi, kā arī jāņem vērā atšķirības starp dažādu komersantu iespējām.Pēc PTAC sniegtās informācijas, atbilstoši saņemtajiem iesniegumiem un izskatītajām administratīvajām lietām vidēji gadā paredzami līdz 10 informācijas pieprasījumiem maksājumu pakalpojumu sniedzējiem, kā arī 20–50 informācijas pieprasījumi par tiešsaistes saskarnēm, gadījumos, kad informāciju par turētāju nav iespējams atklāt bez pieprasījuma veikšanas. PTAC gadā varētu iesniegt līdz 100 tiešsaistes saskarņu ierobežošanas pieprasījumus.Pēc Augstākā līmeņa domēna “.lv” reģistra uzturētāja sniegtās informācijas, nav iespējams aprēķināt viena domēna vārda atslēgšanas izmaksas. Savukārt viena domēna lietošanas tiesību iegūšana izmaksā 10 – 60 EUR gadā un šīs izmaksas būs jāsedz PTAC.Pēc Finanšu nozares asociācijas sniegtās informācijas, izmaksas par bankas kontu pārskatiem, darījumiem un kontu īpašniekiem ir ap 12 – 25 EUR atkarībā no pieprasījuma sarežģītības. Pēc Latvijas Interneta asociācijas sniegtās informācijas, elektronisko sakaru komersantam rodas divu veidu izmaksas. Vienreizējās – infrastruktūras izveidei, kas var svārstīties no 5000 līdz 15000 EUR, atkarībā no komersanta lieluma un izmantotajām tehnoloģijām. Ņemot vērā, ka jau šobrīd Izložu un azartspēļu uzraudzības inspekcijai ir tiesības ierobežot piekļuvi tīmekļa vietnei, komersantiem jau ir izveidota minētā infrastruktūra un šīs izmaksas attieksies tikai uz jaunajiem tirgus dalībniekiem. Pēc SIA “Bite Latvija” un SIA “Latnet” sniegtās informācijas, vienas tiešsaistes saskarnes ierobežošana vienam komersantam izmaksā no 5 līdz 30 EUR, savukārt minētās infrastruktūras administrēšana kopā izmaksā līdz 60 EUR mēnesī. |
| 3. | Administratīvo izmaksu monetārs novērtējums | Ikgadējās administratīvais slogs maksājumu pakalpojumu sniedzējiem var svārstīties 120 –  250 EUR apmērā, ņemot vērā, ka PTAC maksimālais prognozējamais pieprasījumu skaits ir 10 un viena pieprasījuma izmaksas maksājumu pakalpojumu sniedzējam ir ap 12 – 25 EUR.10 x 12 EUR = 120 EUR10 x 25 EUR = 250 EURLai nodrošinātu atbilstību normatīvo aktu prasībām, 177 elektronisko sakaru komersantiem, kas sniedz interneta piekļuves pakalpojumus, kopā radītais administratīvais slogs par tiešsaistes saskarņu ierobežošanas infrastruktūras uzturēšanu, kas izmaksā līdz 60 EUR mēnesī, varētu būt 127440 EUR gadā. 60 EUR x 12 x 177 = 127440 EUR177 elektronisko sakaru komersantiem, kas sniedz interneta piekļuves pakalpojumus, kopā radītais administratīvais slogs par 100 tiešsaistes saskarņu ierobežošanas pieprasījumiem viena gada laikā varētu sasniegt 531000 EUR, ja pieņem, ka vienas tiešsaistes saskarnes ierobežošana izmaksā līdz 30 EUR.30 EUR x 100 x 177 = 531000 EURLīdz ar to kopējais administratīvo izmaksu 177 komersantiem varētu sasniegt 658440 EUR gadā, līdz ar to vidēji vienam komersantam radītais administratīvais slogs varētu būt 3720 EUR gadā.127440 EUR + 531000 EUR = 658440 EUR658440 EUR / 177 = 3720 EUR |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Lai nodrošinātu Regulas Nr.2017/2394 pilnīgu ieviešanu, papildus Likumprojektam ir nepieciešams veikt grozījumus šādos tiesību aktos:* Kredītiestāžu likumā, nosakot kredītiestādēm pienākumu sniegt to rīcībā esošās neizpaužamās ziņas PTAC.
* Maksājumu pakalpojumu un elektroniskās naudas likumā (turpmāk – MPENL), nosakot maksājumu pakalpojumu sniedzējiem pienākumu sniegt to rīcībā esošās neizpaužamās ziņas PTAC.
* Kontu reģistra likumā, nosakot, ka kontu reģistra pārzinis reģistrā iekļautās ziņas izsniedz PTAC pēc tā pamatota pieprasījuma.
* Ministru kabineta 2017. gada 28. marta noteikumos Nr. 186 “Kārtība, kādā kredītiestāde, krājaizdevu sabiedrība un maksājumu pakalpojumu sniedzējs sniedz informāciju kontu reģistram un kontu reģistra informācijas lietotāji saņem kontu reģistra informāciju”, nosakot pieprasāmo ziņu apjomu.
* Ministru kabineta 2006. gada 1. augusta noteikumos Nr. 632 “Patērētāju tiesību aizsardzības centra nolikums” (turpmāk – PTAC Nolikums), nosakot, ka PTAC pilda vienotā sadarbības biroja funkcijas.

Papildus tam, nepieciešams izstrādāt Ministru kabineta noteikumus, kuros nosaka kārtību, kādā patērētāju kolektīvo interešu uzraudzības iestāde sagatavo un nosūta informācijas vai lēmuma izpildes pieprasījumu, izmeklējot vai novēršot tiešsaistes saskarnē izdarītu patērētāju kolektīvo interešu pārkāpumu.  |
| 2. | Atbildīgā institūcija | Patērētāju tiesību aizsardzības centrs, Veselības inspekcija, Valsts policija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2017. gada 12. decembra Regula (ES) 2017/2394 par sadarbību starp valstu iestādēm, kas atbild par tiesību aktu izpildi patērētāju tiesību aizsardzības jomā, un ar ko atceļ Regulu (EK) Nr. 2006/2004 |
| 2. | Citas starptautiskās saistības | Nav |
| 3. | Cita informācija | Nav |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2017. gada 12. decembra Regula (ES) 2017/2394 par sadarbību starp valstu iestādēm, kas atbild par tiesību aktu izpildi patērētāju tiesību aizsardzības jomā, un ar ko atceļ Regulu (EK) Nr. 2006/2004 |
| A | B | C | D |
| Regulas Nr.2017/2394 5. panta 1.punkts | Likumprojekta 3. punkts (26.13pirmā daļa) | Ieviests daļēji. Tiks ieviests pilnībā kopā ar grozījumiem PTAC Nolikumā | Stingrākas prasības nav paredzētas. |
| Regulas Nr.2017/2394 9.panta 3.punkta a) apakšpunkts | Likumprojekta 3. punkts (26.14panta pirmās daļas 1.punkts) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 3.punkta b) apakšpunkts | Likumprojekta 3. punkts (26.13ceturtās daļas 1., 2., 3. un 4.punkts un 26.14 pirmās daļas 2.punkts) | Ieviests daļēji. Tiks ieviests pilnībā kopā ar grozījumiem Kredītiestāžu likumā, MPENL un Kontu reģistra likumā | Stingrākas prasības nav paredzētas. |
| Regulas Nr.2017/2394 9.panta 3.punkta c) apakšpunkts | Likumprojekta 3. punkts (26.14panta pirmās daļas 1.punkts) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 3.punkta d) apakšpunkts | Likumprojekta 3. punkts (26.13ceturtās daļas 3.punkts) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 4.punkta a) apakšpunkts | Likumprojekta 3. punkts (26.18 pants) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 4.punkta b) apakšpunkts | Likumprojekta 3. punkts (26.15panta pirmās daļas 1. un 2.punkts un 26.16 pirmā daļa) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 4.punkta c) apakšpunkts | Likumprojekta 3. punkts (26.15panta pirmās daļas 1. un 2.punkts) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 4.punkta d) apakšpunkts | PTAL 25.panta ceturtās daļas 5.punkts un 26.panta piektā daļa | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 4.punkta e) apakšpunkts | Likumprojekta 3. punkts (26.15panta ceturtās daļas 3.punkts) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 4.punkta f) apakšpunkts | Likumprojekta 3. punkts (26.15panta ceturtā daļa) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 4.punkta g) apakšpunktai) punkts | Likumprojekta 3. punkts (26.15panta piektās daļas 1., 2. un 6.punkts) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 4.punkta g) apakšpunktaii) punkts | Likumprojekta 3. punkts (26.15panta piektās daļas 6., 7. un 8.punkts) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 4.punkta g) apakšpunktaiii) punkts | Likumprojekta 3. punkts (26.15panta piektās daļas 3., 4. un 5.punkts) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 4.punkta h) apakšpunkts | Likumprojekta 3. punkts (26.15panta ceturtās daļas 4.punkts un 26.17panta ceturtā daļa) un Administratīvā procesa likuma 370.pants | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 5.punkts | Likumprojekta 3. punkts (26.15panta ceturtās daļas 4.punkts un 26.17pants) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 6.punkts | Likumprojekta 3. punkts (26.13panta otrās daļas 1.punkts) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 7.punkts | Likumprojekta 3. punkts (26.15panta trešā daļa) | Ieviests pilnībā | Stingrākas prasības nav paredzētas. |
| Regulas Nr.2017/2394 9.panta 8.punkts | PTAL 25.panta divpadsmitā daļa | Ieviests pilnībā | Stingrākas prasības nav paredzētas. |
| Regulas Nr.2017/2394 27.panta 1.punkts | Likumprojekta 3. punkts (26.13sestā daļa) | Ieviests pilnībā | Stingrākas prasības nav paredzētas. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Atbilstoši Regulas Nr.2017/2394 5.panta 1.punktam dalībvalstīm ir dota rīcības brīvība izlemt, kuras iestādes pildīs kompetentās iestādes funkciju un vienotā sadarbības biroja funkciju. Regula Nr.2017/2394 attiecās tikai uz patērētāju kolektīvo interešu aizsardzības jomu. PTAC tiks noteikts par kompetento iestādi un vienoto sadarbības biroja, ņemot vērā, ka PTAC jau šobrīd pilda šīs funkcijas esošā sadarbības mehānisma ietvaros.  |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Saskaņā ar Regulas Nr.2017/2394 8.panta 1.punktu katra dalībvalsts nekavējoties informē Eiropas Komisiju par norīkotajām kompetentajām iestādēm, to kontaktinformāciju, organizatorisko struktūru, tiesībām un pienākumiem.Saskaņā ar Regulas Nr.2017/2394 27.panta 1.punktu dalībvalsts nekavējoties paziņo Eiropas Komisijai to subjektu sarakstu, kam ir tiesības sniegt informāciju Eiropas Komisijai (izdot ārējos “ārējos brīdinājumus”), un par jebkādām tā izmaiņām šajā sarakstā, ja tādas notiek.Saskaņā ar Regulas Nr.2017/2394 39.pantu dalībvalstis nekavējoties informē Eiropas Komisiju par izmaiņām tiesību aktos, kas veikti, lai nodrošinātu Regulas Nr.2017/2394 prasības. |
| Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības informēšana un līdzdalība Likumprojekta izstrādē tiks nodrošināta:1. publicējot to Ekonomikas ministrijas tīmekļa vietnē <https://www.em.gov.lv> un Ministru kabineta tīmekļa vietnē [https://www.mk.gov.lv](https://www.mk.gov.lv/);
2. nosūtot to Latvijas Darba devēju konfederācijai, Latvijas Tirdzniecības un rūpniecības kamerai, Latvijas Interneta asociācijai, Latvijas Informācijas un komunikācijas tehnoloģiju asociācijai, Finanšu nozares asociācijai un Latvijas Patērētāju interešu aizstāvības asociācijai.
 |
| 2. | Sabiedrības līdzdalība projekta izstrādē | Likumprojekts tika publicēts Ekonomikas ministrijas mājaslapā 2019. gada 11. jūlijā - sadaļā “Sabiedrības līdzdalība”, kā arī aicināja sniegt rakstisku viedokli Latvijas Darba devēju konfederācijai, Latvijas Tirdzniecības un rūpniecības kamerai, Latvijas Interneta asociācijai, Latvijas Informācijas un komunikācijas tehnoloģiju asociācijai, Finanšu nozares asociācijai un Latvijas Patērētāju interešu aizstāvības asociācijai.  |
| 3. | Sabiedrības līdzdalības rezultāti | Ekonomikas ministrija saņēma viedokli no Augstākā līmeņa domēna “.lv” reģistra uzturētāja (turpmāk – NIC), Finanšu nozares asociācijas (turpmāk – FNA), Latvijas Informācijas un komunikācijas tehnoloģiju asociācijas (turpmāk – LIKTA) un Latvijas darba devēju konfederācijas (LDDK).NIC norādīja, ka likumprojektā jāiekļauj atruna no Regulas Nr.2017/2394 par to, ka tiešsaistes ierobežošana tiek veikta, ja nav pieejami citi efektīvi līdzekļi, ar ko panākt, ka tiek izbeigts vai aizliegts pārkāpums, uz ko attiecas šī regula, un lai novērstu nopietna kaitējuma risku patērētāju kolektīvajām interesēm. Papildus tam, NIC norādīja, ka likumprojektā jāiekļauj atrunu par to, kā tiek atcelts pienākums ierobežot tiešsaistes saskarni.Ekonomikas ministrija ņēma vērā NIC ieteikumus un attiecīgi papildināja likumprojektu.FNA norāda, ka informācija par finanšu plūsmām ir iegūstama gan no kredītiestādēm, gan maksājumu pakalpojumu sniedzējiem, turklāt maksājuma pakalpojuma sniedzēja jēdziens ietver arī kredītiestādes. FNA iebilst pret situāciju, ka bankām ir jāsniedz informācija, kas jau ir iesniegta valstij. Līdz ar to, iestādēm jāpiešķir piekļuve Kontu reģistram.Ekonomikas ministrija ņēma vērā FNA ieteikumus un attiecīgi papildināja likumprojektu.LIKTA norāda, ka Patērētāju tiesību aizsardzības centra tiesības pieprasīt noslodzes datus no elektronisko sakaru komersanta ir noteikti Elektronisko sakaru likuma 70.panta 8.1daļā. Līdz ar to informācijas pieprasījumi elektronisko sakaru komersantiem ir jāregulē Elektronisko sakaru likumā un uz šī likuma pamata izdotajos Ministru kabineta noteikumos. Papildus tam, LIKTA iebilst pret termina “tiešsaistes saskarne” lietojumu un norāda, ka piekļuves ierobežošana saturam izņēmuma gadījumā var tikt noteikta ar tiesneša lēmumu.Ekonomikas ministrija secināja, ka informācijas pieprasījumi par tiešsaistes saskarnēm ir jānosaka PTAL. Regula Nr.2017/2394 paredz, ka kompetentajām iestādēm ir jābūt tiesībām pieprasīt visu attiecīgo informāciju par datu plūsmām jebkādā veidā vai formātā, līdz ar to regulējuma iekļaušana Elektronisko sakaru likumā, sašaurinot to līdz noslodzes datu pieprasīšanai, būtiski ierobežos PTAC iespējas iegūt informāciju.Tiesības ierobežot tiešsaistes saskarnes (nelicencētas interaktīvo azartspēļu organizētāja interneta mājaslapas) bez tiesas atļaujas jau ir noteiktas Izložu un azartspēļu uzraudzības inspekcijai. Līdz ar to nav pamata noteikt atšķirīgu kārtību PTAC.LDDK ierosina citām iestādēm, kuras ir kompetentas par Regulas Nr.2017/2394 pielikumā uzskaitītajiem Eiropas Savienības tiesība aktiem, šajā regulā noteiktās funkcijas realizēt caur vienu kompetento iestādi – Patērētāju tiesību aizsardzības centru. Papildus tam, LDDK ierosina visus ar naudas sodiem saistītos jautājumus risināt administratīvo sodu sistēmas reformas ietvaros, kā arī izslēgt normas, kas dublē Administratīvā procesa likuma normas par piespiedu naudas piemērošanu.LDDK iebilst pret normu, kas paredz to, ka iestāde ir tiesīga uzskatīt, ka ražotājs, pārdevējs vai pakalpojumu sniedzējs nevar pamatot savas rīcības atbilstību, ja tas nesniedz pieprasīto informāciju vai sniedz to nepilnīgi. Papildus tam, LDDK ierosina noteikt, ka paskaidrojumu saņemšanas sākums procesuālo darbību ietvaros tiek atlikts uz laiku, kas ir objektīvi nepieciešams advokāta pakalpojumu saņemšanai.Ekonomikas ministrija ņēma vērā priekšlikumu Regulā Nr.2017/2394 noteiktās tiesības īstenot caur vienu iestādi, kā arī priekšlikumus attiecībā uz sodiem, un attiecīgi veica izmaiņas likumprojektā. Attiecībā uz priekšlikumiem nodrošināt papildus aizsardzību ražotājam, pārdevējam vai pakalpojumu sniedzējam izmeklēšanas vai procesuālo darbību ietvaros, norādāms, ka tas būtiski ierobežos PTAC tiesības izmeklēt lietas.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Patērētāju tiesību aizsardzības centrs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes institucionālā struktūra nemainās. Likumprojekts neparedz jaunu valsts institūciju izveidi, esošu institūciju likvidāciju vai reorga­nizāciju, kā arī neatstāj ietekmi uz institūciju cilvēkresursiem vai finanšu resursiem.Ņemot vērā, ka PTAC pilnvaras tiks paplašinātas, paredzams, ka pieaugs administratīvo lietu skaits, turklāt PTAC īstenos minētās pilnvaras arī pēc citu iestāžu, kuras ir kompetentas par Regulas Nr.2017/2394 pielikumā uzskaitītajiem Eiropas Savienības tiesība aktiem, pieprasījuma. Attiecīgi tas var prasīt papildus noslodzi PTAC. |
| 3. | Cita informācija | Nav |

Ekonomikas ministrs R. Nemiro

Vīza: Valsts sekretārs Ē. Eglītis

Latišenko, 67013230

Arnis.Latisenko@em.gov.lv